እቲ እዋን፡ ሓያሎ ንመሰል ጸለምቲ ዝጣበቓ ህዝባውያን ማሕበራት፡ ጊሓት- ጊሓት ዝምስረታሉ እዋን ብምንባሩ፡ ወትሩ ሓደስቲ ኣብ ጉዳይ ቆርበት ዘተኰሩ ሕቶታት ተበናጨሩ። ኣብ መንጎ'ዚ ወጣሪ መድረኽ፡ ንጉዳይ ጸለምቲ ዘጋድድ ኩነት በሎኽ ኢሉ ወጽአ። ኣብ'ቲ ክፋላት ናይ መጐዓዝያ ኣውተቡስ ከይተረፈ ንጸዓዱን፡ ንጸለምትን ብዘገልግል ኣገባብ ተጐጂሉሉ ዝነበረ እዋን፡ ሮዛ ፓርክስ ዝስማ ተቐማጢት ሞንተጎመሪ፡ ነቲ ተዀዲጫትሉ ዝነበረት መንበር፡ "ንጻዕዳ ኣሕሊፈ ኣይህብን እየ" በለት። እዚ ኣርእስተ ዜና፡ ንፍናን ጸለምቲ 'ከበርኽ' ከኣለ። ብስማ ድማ፡ ዝተፈላለዩ ናይ "ኣፍሪቃዊ ሓበን" ትሕዝቶ ዘለዎም ሕደማታት፡ ምስ ናይ ሶውል ሙዚቃ ተወሃሂዶም ተደርፉ።